钦定古今图书集成/历象汇编/庶征典/第094卷 > 《常山祈雨文》苏轼
## 钦定古今图书集成/历象汇编/庶征典/第094卷 > 《常山祈雨文》苏轼

洪维上帝，以斯民属于山川群望；亦如天子，以斯民
属于守土之臣。惟吏与神，其职惟通。殄民废职，其咎
维均。哀我邦人，遭此凶旱，流殍之馀，其命如发。而飞
蝗流毒，遗种布野。使其变跃飞腾，则桑柘麦禾，举罗
其灾，民其罔有孑遗。吏将获罪，神且乏祀。兹用栗憟
危惧，谨以四月初吉，斋居蔬食。至于闰月辛丑，若时
雨霑洽，蝗不能生，当与吏民躬执牲币，以答神休。呜
呼！我州之望，不在神乎？父老谓神求无不获，克有常
德，以名兹山，其可不答，以愧此名？若曰：岁之丰凶在
天，非神之所得专，吏将亦曰：“民之休戚在朝廷，我何
知焉”，则谁任其责矣？上帝与吾君爱民之心一也。凡
吏之可以请于朝者，既不敢不尽，则神之可以谒于帝者，宜无所不为。尚飨。